Dat Bundsministerium för Arbeit un Sozialsaken (BMAS) is en Ministerium vun de Bundsrepubliek Düütschland. Mit wesseln Opgaven hett dat Ministerium in’n Verloop vun de Tiet verschedene Naams hatt. Fröher hett dat Bundsministerium för Arbeit un Sozialornen heten, un twüschen 2002 un 2005 weer dat opdeelt op dat Bundsministerium för Weertschop un Arbeit un dat Bundsministerium för Gesundheit un Soziale Sekerung. Bi’t Billn vun de Regeren na de Bundsdagswahl 2005 sünd de fröheren Opgavenrebeden to’n gröttsten Deel wedder herstellt worrn. Siether hett dat Ministerium sien hüütigen Naam. De oorsprüngliche Naam ut dat Johr 1949 weer Bundsministerium för Arbeit. Dat BMAS gifft sik Möh, en starkere internatschonale Tosamenarbeit to hebben un dat düütsche Modell för’t Vermiddeln vun Arbeit, na dat Vörbild vun de Bundsagentur för Arbeit, ok in’t Utland to drägen.